आवाज के धनी श्री नरेन्द्र सिंह नेगी ने अपने गीतों में पहाड़ी समाज के यथार्थ, व्यथा व चिन्तन को प्रस्फटित कर गढ़वाली गीत लेखन को एक नई दिशा, नई सोच और नई ऊंचाई ही नहीं, एक नई गहराई भी दी है। अपनी मातृभूमि और अपनी माटी के प्रति गौरव का भान कराने वाले इनके गीतों में पहाड़ की धुरी बनी यहां की नारी की चिन्ता है, तो शनैः-शनैः तिरस्कृत की जा रही बुजुर्ग पीढ़ी के दर्द को भी इन्होंने अनूठा स्वर देकर यहां की सच्चाई को उजागर किया है। पहाड़ में आर्थिक विषमताओं से उपजी पलायन की व्यथा को नेगी जी ने अपनी गीतों के माध्यम से खूब दर्शाया है। स्खलित हो रही यहाँ की समृद्ध परम्पराओं के प्रति इनके गीतों में गहरी टीस है। अपने गीतों में इन्होंने यहाँ के लोकजीवन के तमाम अनछुए पहलुओं को पिरोया है। बोली का लालित्य और शब्दों की प्रचुरता से इनके गीत सर्वग्राह्य बन गए हैं।